24-årige Rosa Sulaiman stiller for første gang op til kommunalvalget i Aalborg Kommune. - Jeg er mega spændt, og det kommer lige pludselig meget tæt på. Det er jo nu, folk ved, at kommunalvalget er lige om hjørnet, siger Rosa Sulaiman. Og det bliver hårdt arbejde for den 24-årige universitetsstuderende. - Man skal jo ekstra meget bevise sit værd, når man stiller op første gang, siger hun. Et andet sted i regionen er en noget mere erfaren socialdemokratisk kandidat også ved at hænge valgplakater op. - Det kribler jo, og vi har ventet på, at klokken blev 12, så vi for alvor har kunnet skyde valget i gang, siger Birgit S. Hansen. Borgmesteren giver gode råd Borgmester i Frederikshavn Kommune, Birgit S. Hansen, har været med siden 2002. Og derfor giver hun også gerne et par gode råd med på vejen. - Det handler om at mene noget, det handler om at have en holdning og nogle idéer og turde at træffe beslutninger, også når det er svært. Vi skal passe på med at love noget, som vi ikke kan holde, så er det bedre at stå på ølkassen og være sådan helt ærlig, siger Birgit S. Hansen. Pointerne fra Frederikshavn kan Rosa Suleiman godt nikke genkendende til. - Altså når man stiller op til noget politik, så bliver man tvunget til automatisk at kaste sig ud i det og mene noget om nogle af de ting, man brænder for, siger Rosa Suleiman. Også pointen om at slå for store politiske brød op går rent ind hos Rosa. - Man må gerne drømme stort, men man skal også kunne være i det og være realistisk, siger hun. Knap 300 valgplakater og hundredevis af plastikstrips senere er valgkampen ved at være skudt i gang for Rosa Sulaiman. - Jeg kan bare krydse fingre og håbe, at det, jeg gør, er godt nok, slutter Rosa Suleiman.

Referat:
Det var både nye og mere erfarne byrådskandidater, der lørdag kravlede i lygtepælene for at hænge deres valgplakater op.